
ZURI DAY

BETATT AV BARNEPIKEN

Oversatt av Mona Berge

Miniserie: Familien Eddington


Luksus, lidenskap og løgner. Bli med inn i miniserien Familien Eddington og møt spillerne som bryter regler i et spill om hett begjær. Dette er del to.

 

Zuri Day er en bestselgende forfatter, og bøkene hennes blir oversatt til over ti språk. Når hun ikke skriver eller reiser verden rundt, jobber hun i hagen. Siden hun bor i California, kan hun pleie den hobbyen året rundt. Der dyrker hun grønnsaker og lager mange veganske retter. Hun liker å se på YouTube og legger ut bilder på Instagram av katten sin, Namaste.


Gjennom gjensidig tiltrekning innser vi at det er bedre å gi enn å ta imot, å omfavne et øyeblikk så magisk at ord ikke strekker til. Kjærligheten er ikke et spill.


1

«Au revoir, Desmond. À bientôt.»

«Oui, mon amour, Penelope», svarte Desmond. «Vi ses snart igjen.»

Det hadde vært en lang, slitsom uke. De siste tre månedene hadde han vært så opptatt med jobben i Eddington Enterprise at kjærlighetslivet hadde ligget brakk. Et uventet møte med en av elskerinnene var den perfekte måten å feire at kontrakten var i boks på.

Han pakket ned flere rapporter og nettbrettet i en liten koffert og føyde til Penelopes navn til gjestelisten. Bestemoren fylte syttifem, og det skulle feires med et stort selskap neste dag.

«På tide å gå hjem, Janice», sa han til sekretæren.

Den eldre kvinnen så ikke opp fra skjermen. «Klokken er bare fire.»

«Start helgen tidlig. Det har vært en lang uke.»

Fingrene hennes stoppet dansen over tastaturet. Hun så på ham over kanten av brillene. «Føler du deg dårlig?»

Desmond lo hjertelig. Han innrømte gjerne at han var arbeidsnarkoman. «Jeg har det strålende. Har aldri følt meg bedre! Vi ses mandag klokken tolv.»

Penelope var umettelig når det gjaldt sex, og det var en stund siden sist for ham. Hun skulle ikke dra før mandag kveld, så han vurderte å ta litt ekstra fri.

Det var iskaldt i januar i Illinois, og han hutret da han kom ut på gaten. Parkeringsvakten kjørte frem bilen hans, bukket lett og holdt døren åpen.

«Fryser du ikke?» spurte Desmond den unge mannen som kun var iført uniform. «Hvor er jakken din?»

«Den passer ikke til uniformen.»

«Når det er så kaldt, må du ha på deg yttertøy.» Desmond stakk hånden i lommen, tok ut noen sedler og ga ham to hundredollarsedler. «Kjøp en jakke. Ull. Svart.» Han satte seg inn i det oppvarmede skinnsetet og gned hendene sammen for å få tilbake varmen.

«Ja, sir. Takk, Mr. Eddington. God helg!»

«Ja, det kan du banne på at det blir.» Desmond gliste bredt, satte den svarte Bugattien i gir og kjørte ut fra parkeringsplassen. Et melisdryss av snø lå over Point du Sable, et superrikt område ved bredden av Lake Michigan og et steinkast unna bygrensen til Chicago.

Desmond la knapt merke til snøen. Han tenkte på Penelope, den sexy kvinnen fra Paris som hadde trollbundet ham et år tidligere under moteuken i Frankrikes hovedstad. Hun var modell og hadde vært fantastisk selskap på designerens etterfest. De hadde danset til ut i de små timer. Siden de begge hadde fulle timeplaner, for ikke å snakke om at det lå et hav mellom dem, ble det en utfordring å møtes igjen. Men de hadde holdt kontakten via sosiale medier, telefon og noen møter nå og da rundt om i verden. Sist de møttes var i Sør-Afrika da de deltok i bryllupet til en prins.

I kveld var hun i Chicago, og de skulle spise middag sammen. Han tok seg ikke tid til å dra hjem, men kjørte rett ut på motorveien. Akkurat idet han kjørte opp påkjøringsrampen ringte telefonen. Det var Chauncey, Eddington-familiens butler og selvutnevnte beskytter.

«God kveld, sir. Jeg prøvde å få tak i deg på kontoret. Er du på vei hjem?»

«Nei.»

En kort pause. Og så: «Du må komme hjem, sir. Nå straks.»

«Hvorfor det?»

«Det er en delikat sak som bør diskuteres ansikt til ansikt.»

«Hva snakker du om?»

«Det er kommet en leveranse adressert til deg.»

Var det alt? «Hva er så delikat med det? Jeg er på vei til Chicago og kommer trolig til å være borte hele helgen.»

«Sir, dette er noe du må ta tak i straks», insisterte Chauncey.

Desmond sukket oppgitt. Han hadde høye tanker om butleren. Den mannens øye for detaljer gjorde at huset og eiendommen var så veldrevet. Men noen ganger kunne den overbeskyttende holdningen føles kvelende. Chauncey hadde jobbet for familien siden faren til Desmond, Derrick, var barn.

«Du kan helt sikkert ta deg av det selv, Chauncey», sa han.

«Det kan jeg ikke. Dette er langt utenfor mitt ansvarsområde.»

«Hvordan vet du det? Har du åpnet pakken?»

«Det er en eske, og ja, jeg åpnet den.»

Det var heller ikke noe uvanlig. Hver gang det kom et brev, en pakke eller en eske som virket mistenkelig, ble innholdet sjekket av sikkerhetsvaktene først.

«Og hva var det i esken?» spurte Desmond utålmodig.

Butleren kremtet. «En baby, sir.»

Hadde dette vært en film, ville dette øyeblikket ha blitt understreket av lyden av skrikende bremser. Desmond slapp opp foten på gasspedalen og tråkket forsiktig på bremsen. Han måtte ha hørt feil.

«Hva sa du?»

«Et jentebarn som Bernice anslår til å være en måned gammelt.»

Bernice var kona til Chauncey og sjef for husholdningen. De to hadde begynt å jobbe for familien for over tjuefem år siden.

«Adressert til meg?»

«Det ligger en forseglet konvolutt i esken med ditt navn på også.»

«Avsender?»

«Det er bare et firmanavn som avsender – Acting Up, LLC.»

Shelly. Hjertet sank i brystet hans.

«Pakken ble levert for en halvtime siden av en ung, uniformert sjåfør i en hvit varebil. Den ble ikke undersøkt før for ti minutter siden da barnet, som må ha sovet, våknet og begynte å gråte.»

Desmond krysset tre filer for å ta den neste avkjørselen. Han kjørte i rasende fart tilbake mot Point du Sable. Da han var omtrent ti minutter unna Eddington-eiendommen, slo en tanke ned i ham. Den skar gjennom kaoset av tanker som oppsto etter telefonen fra butleren.

Det måtte være en spøk som Jake, den yngre broren, hadde funnet på. Uken før hadde han og Jake besøkt Jakes bestevenn Cayden og den gravide kona hans. Jake hadde ertet Desmond om at det var hans tur neste gang.

Desmond senket skuldrene og gliste for seg selv. Han var fristet til å snu og kjøre til Chicago igjen, men nå var han så nær hjemmet sitt at han kunne stikke innom og pakke en overnattingsbag til helgen.

Selvfølgelig var det Jake som sto bak denne galskapen. Den drittsekken hadde vært en pest og en plage omtrent siden han lærte å gå. Det var enten ham eller Cayden, som familien praktisk talt hadde adoptert. Han ringte til kontoret.

«Jake Eddington.»

«Faen ta deg, Jake. Dette var ikke morsomt.»

«Jeg aner ikke hva du snakker om.»

Det lød et pling i telefonen. Penelope. Godt at han ventet med å ringe og avlyse helgen. Den kunne heldigvis fortsette som planlagt.

«Vent litt, Jake. Un moment, chéri.» Så tilbake til Jake. «Hvor fikk du tak i babyen?»

«Baby? Hvilken baby?»

Faen! Han snakket fremdeles med Penelope. Han slo seg for pannen og bannet lavt.

«Er du på vei?» spurte hun.

«Ja, jeg må bare ta meg av en liten krise først.»

«Men du kommer?»

«Absolutt. Jeg har tenkt å komme flere ganger.»

«Åå, du er så frekk.» Han hørte at hun smilte. «Jeg har bestilt bord til klokken sju.»

«Jeg kommer.»

Desmond brøt forbindelsen og sjekket at det var Jake han snakket med før han sa: «Litt av en spøk, må jeg si. Finne et barn og få det sendt hjem til meg. Det er litt i overkant selv for deg, men jeg setter pris på anstrengelsen. Og veddemålet står ved lag. Du kommer til å bli far før meg, og når den tiden kommer, blir ikke barnet mitt levert med posten. Nå må du få noen til å hente det barnet og returnere det til moren.»

Det var stille i den andre enden.

Etter flere sekunder, sa Jake: «Jeg skjønner ikke hva du snakker om.»

«Kom igjen. Vi er for gamle til dette her.»

«Men jeg har ikke gjort noe, Desmond. Jeg vet ingenting om dette. Jeg har ikke vært i nærheten av en baby.»

«Du er god. Det er nesten så jeg tror deg.»

«Jeg sverger, Des. Jeg har vært på kontoret siden sju i morges, og jeg kommer ikke til å dra herfra på en stund ennå.»

«Hvor er Cayden?»

«Han og Avery dro til California i morges.»

Det måtte bety at det var Shelly som sto bak. De hadde vært venner lenge, og de lå sammen når de hadde lyst til det. Men det lignet ikke henne å drive med sånne spøker. De hadde ikke snakket stort sammen i det siste etter at hun plutselig flyttet til Hollywood. Det var nesten et år siden.

Da han nærmet seg den enorme smijernsporten i muren rundt familiens eiendom, begynte han å svette. Det som hadde virket umulig for bare noen minutter siden, begynte å virke mulig nå.

Ivy rotet i vesken etter den ringende telefonen. Hun tok den opp idet hun gikk gjennom døren fra garasjen til vaskerommet.

«Hallo?»

«Ivy Marie Campbell. Jeg er så glad for at du svarte.»

«Hei, Lynn. Jeg kom nettopp hjem. Vent litt.» Ivy klemte telefonen mellom haken og skulderen mens hun gikk gjennom vaskerommet og kløv over morens handleposer i gangen. Hun gikk inn på kjøkkenet og satte fra seg matvarene på benken.

Moren, Helen, ropte for å overdøve tv-en. «På tide at du kom tilbake. Måtte de slakte kua først?»

«Kan du vente litt til, Lynn? Ikke legg på.» Ivy gikk inn i stuen. «Sorry, mamma. Det var lang kø på trafikkstasjonen, og så måtte jeg handle mat. Jeg glemte hamburgeren din. Men jeg skal lage kyllingsalat nå. Høres det bra ut?»

«Nei. Du er så vimsete og glemsom.» Moren snøftet misbilligende. Det virket som om hun var i konstant dårlig humør for tiden.

«Jeg kan dra ut igjen og kjøpe en hamburger til deg.»

«Glem det. Lag en kyllingsandwich til meg med majones og ost. Og ta med en brus og potetgull.»

«Ok.» Hun slo på lyden på telefonen igjen. «Kan jeg ringe deg tilbake, Lynn?»

«Dette kan ikke vente. Jeg har en jobb til deg, og de trenger deg nå med det samme.»

«Er det sant? Vent litt.»

Hun hadde bodd hjemme hos moren de siste tre månedene, og det hadde fått henne til å huske hvorfor hun flyttet hjemmefra. Helen var fremdeles den bitre, krevende og utakknemlige kvinnen som hadde oppfostret henne. Ivy hadde fått et nytt og positivt syn på livet da hun flyttet for å studere. Hun møtte Gerald, og lykken smilte til dem. Men så rammet tragedien. Livet ble snudd på hodet. Den grusomme ulykken som tok fra henne mannen hun trodde var hennes livs kjærlighet, hadde fått henne til å trekke seg inn i seg selv og bygge en rustning rundt seg. Morens hjem hadde vært et skjulested, men nå lengtet hun etter å flytte ut igjen. Jo før hun begynte å jobbe, jo fortere kunne det skje.

Hun gikk inn på gjesterommet som hadde blitt tilfluktsstedet hennes, og lukket døren.

«Ok, Lynn, takk for at du ventet. Har jeg fått jobb?»

«Ikke bare en jobb, men en karriere som kan sikre økonomien din de neste atten årene.»

«Men jeg sendte nettopp CV-en min, og det er bare noen dager siden du intervjuet meg.»

«Jeg vet det, og tro meg. Det var bra. Når kan du være her?»

Ivy så på klokken. Den var over sju, og det var fredag kveld. «Jeg kan komme mandag morgen. Når åpner du?»

«Vi åpner åtte, men du må komme hit nå. Når kan jeg vente deg?»

«Jeg er på vei.»

Halvannen time senere kjørte Ivy fra kontoret til Lynn med kurs for Point du Sable. Teknisk sett var det en forstad til Chicago, men stedet var så eksklusivt at det føltes feil å kalle det det. Noen av delstatens rikeste bodde der. Hun var veldig spent på å møte familien Eddington til et intervju. Selv om de ikke kunne kalles kjendiser, visste de fleste i delstaten hvem de var. Ivy visste det godt. Hun hadde siklet over bildene av Derrick Eddington og de to sønnene hans i likhet med mange andre kvinner, men de var like uoppnåelige som filmstjerner. Men nå var hun på vei for å møte familien. De trengte en barnepike. Hun antok at det var Desmonds barn siden det var huset hans hun skulle til, men hun hadde allerede skrevet under på en taushetserklæring, og Lynn hadde vært ordknapp.

«De kommer til å forklare alt», hadde Lynn sagt da Ivy spurte om han var gift og om barnet var hans. Ivy forsto ikke hvorfor alt skulle være så hemmelig. Det ville jo bli kjent før eller siden. Hvem kunne skjule et barn for alltid?

Hun stoppet bilen foran vakthuset ved siden av den digre porten. Det lå flere hus på eiendommen innenfor porten. En uniformert mann med holdning som en general åpnet vinduet. Hun senket ruten og slapp inn et iskaldt vindgufs.

«Jeg er Ivy Campbell. Jeg skal møte Desmond Eddington.»

«La meg se ID.»

Ivy tok ut førerkortet fra lommeboken og ga det til ham.

«Et øyeblikk.»

Hun så på ham mens han tok av røret på en interntelefon og tok kopi av førerkortet hennes samtidig. Det var ikke første gang hun kom til et inngjerdet boligområde som dette, så hun visste at dette var normal prosedyre. Men det føltes likevel som en invasjon av privatlivet.

Vakten kom tilbake til vinduet og holdt frem førerkortet.

Hun tok det imot.

«Du har fått en SMS med det interne navigasjonssystemet. Bare trykk på lenken og følg instruksjonene. Ha en fin kveld.»

Det lød et pling i telefonen. Hun åpnet SMS-en samtidig som porten åpnet seg. Det føltes som om hun forlot sivilisasjonen og kjørte inn i en fantasiverden. Alt her fikk henne til å måpe av beundring og forbløffelse. Det ene huset var flottere enn det andre. Da hun kom til huset til Desmond, et moderne bygg i flere etasjer i enden av en blindvei på toppen av en bakke, gispet hun høyt.

Nå var hun glad for at hun hadde kledd seg med omhu i en blå buksedress og hvit kasjmirgenser. Det føltes passende i disse storslåtte omgivelsene.

Hun fulgte instruksjonene og kjørte rundt for å parkere på baksiden av huset. På den andre siden av veien var det en garasje som måtte ha plass til minst seks biler. Før hun gikk ut av bilen, ble hun sittende og trekke pusten dypt flere ganger for å roe nervene. Hun følte seg som Askepott som skulle møte prinsen, men denne prinsen ville ha henne til å ta seg av en baby, ikke komme til et ball.

Ingen prins. Og dette var ikke en date. Han var en potensiell arbeidsgiver. Og han var sannsynligvis gift, sa hun strengt til seg selv.

De tankene roet ned sommerfuglene i magen. Dessuten hadde hun tatt pause fra dating. Romantikk var ikke noe for henne for tiden, kanskje aldri. Hun gikk ut av bilen og skyndte seg bortover en hellelagt gangsti med snødekte busker på begge sider. Idet hun kom frem til inngangsdøren, ble den åpnet.

«Ms. Campbell?»

«Ja.»

«Kom inn, kjære deg, og lukk døren før vi fryser i hjel.»

Ivy gjorde som hun fikk beskjed om, og ble vist inn i en hall av en eldre kvinne.

«Jeg er Bernice», sa kvinnen der hun gikk først bortover en gang.

«Er du moren til Desmond?» spurte Ivy.

«Ha! Nei, du, en kvinne ved navn Mona er moren hans.»

De kom inn i et stort oppholdsrom. Ivy bråstoppet da fem par øyne ble rettet mot henne. Før hun rakk å samle seg og hilse, reiste en mann seg opp. Høy, mørk og kjekk var ikke en god nok beskrivelse. Han målte henne raskt med blikket og smilte kort. Men det smilet gikk rett i hjertet på henne.

«Hei. Jeg er Desmond Eddington.»

«Ivy Campbell.»

«Takk for at du kunne komme på så kort varsel.»

Ivy tok imot den utstrakte hånden hans og mumlet et eller annet. Hun var så overveldet av utseendet hans at hun ikke klarte å tenke. Han hadde glitrende, brune øyne som var kranset av lange, mørke vipper. Ivy fikk følelsen av å drukne i dem.

«Kom og hils på familien.»

Bernice rakte frem hånden. «Jeg skal ta jakken din.»

Ivy tok av seg boblejakken og ga den til kvinnen. Så fulgte hun etter Desmond til et sitteområde med to sofaer og to lenestoler. Desmond hadde sittet i den ene, så den andre måtte være til henne.

«Dette er moren min, Mona, faren min, Derrick, og søsteren min, Maeve.»

Ivy la merke til likhetene mellom far og sønn. Mona kunne ha vært Maeves søster. «Hyggelig å hilse på dere.»

Desmond nikket mot mannen lengst bort i sofaen. «Og dette er Jake, broren min.»

Jake reiste seg, smilte bredt og trykket hånden hennes. «Vi er veldig glade for at du kunne komme.»

«Dette er Chauncey, halvparten av duoen som tar seg av alt her.»

«Og jeg er den andre halvparten», tilføyde Bernice og satte seg ved siden av ham.

Ivy syntes Desmond virket mer seriøs enn broren. Hun satte seg i en av lenestolene, og Desmond satte seg i den andre.

«Hvor er Reign?» Jake så på klokken.

«Hun er i London», sa Mona. «Ikke spør meg om hva hun gjør der.»

Igjen så alle på Ivy. Hun ble fryktelig nervøs av all denne stirringen. Hun hadde sett for seg et intervju med bare Desmond og kanskje kona hans eller moren, ikke halve familien. Og to ansatte. Var det sånn eliten gjorde ting?

«Jeg antar at Lynn understreket at dette ikke må bli offentlig kjent?» sa Desmond.

Ivy nikket. «Jeg har skrevet under på taushetserklæringen, men jeg vet ikke hva det gjelder.»

«Du forstår at du vil bli saksøkt for kontraktsbrudd hvis du ikke følger erklæringen?» sa Desmond.

Ivy ble litt paff over arrogansen hans. Selv med den veldig gode lønnen ble hun usikker på om hun ville jobbe for ham. Men hun fortrakk ikke en mine der hun satt.

«Jeg er sikker på at Desmond har tillit til Lynns byrå og denne ansettelsesprosessen», sa Mona. «Det har vært en veldig vanskelig dag.»

«Ja, og det som har skjedd gjør meg ekstra forsiktig», sa Desmond. Så så han på Jake. «Bakgrunnssjekken?»

«Ikke noe rulleblad. Ingenting ble funnet.»

Han stirret på Ivy. «Er det noe mer vi bør vite om?»

«Som hva da?» spurte Ivy.

«Hva som helst.»

«Nei.»

«Er du sikker på det?»

Ivy hadde fått nok. Hun reiste seg opp. «Det er kanskje best om dere finner en annen.»

«Det holder nå, Desmond», sa Derrick. «Hun har svart på spørsmålet.»

«Sett deg igjen, vær så snill», sa Mona.

Ivy satte seg på kanten av stolen. Stemningen i rommet var ladet. «Jeg antar at denne forsiktigheten skyldes barnet ditt?»

«Hvem har sagt at det er mitt barn?»

Han var enda mer sexy når han rynket pannen sånn. Skremmende også, men Ivy hadde ikke tenkt å la seg pelle på nesen.

«Jeg trodde Lynn sa det. Tok hun feil, eller har jeg misforstått?»

Jake trakk på skuldrene. «Vi vet ikke.»

«Tidligere i dag ble det levert en eske på denne adressen. I esken lå en baby …»

Ivy stirret sjokkert på ham.

«Det fulgte med et brev der det sto at barnet er mitt. Jeg tror ikke på det.»

«Sier du at et barn ble sendt til deg med bud?» Ivy trodde ikke sine egne ører.

«Ja, og siden du har vanskelig for å tro det, kan du tenke deg hva jeg følte. Brevet var fra en kvinne jeg har datet, men som jeg ikke har sett på flere måneder.»

Sånn omtrent ni måneder? tenkte Ivy, men hun sa bare: «Å.»

Ivy så ned da Desmond spiddet henne med blikket. Hun hadde aldri vært så nær noen som var så ufattelig kjekk. I tillegg hadde han en magnetisk utstråling som var umulig å motstå.

Maeve kremtet. «Det er viktig at familien opprettholder det gode ryktet vi har. Det er mange grunner til at dette må holdes hemmelig, blant annet fordi broren min er et høyt respektert medlem av samfunnet. Det ville bli en kjempeskandale hvis dette blir kjent. Hvis det viser seg at barnet er Desmonds, må PR-selskapet komme med en god forklaring på våre vegne.»

«Hvordan kjenner du Lynn?» spurte Desmond.

«Vi møttes i et selskap for noen år siden, og så holdt vi kontakten via sosiale medier.»

Han så litt overrasket ut, men fortsatte å spørre henne ut. Etter en stund grep Mona inn.

«Vi trenger en som er flink med barn», sa hun. «Lynns anbefaling og CV-en din gjør oss sikre på at du er den rette. Vi trenger en vi kan stole hundre prosent på.»

«Er det deg, Ivy?» Desmond så henne inn i øynene.

Hun svelget og nikket. «Det er meg.»

Han smilte til henne, og rommet ble plutselig enda lysere. «Fortell meg hvorfor en som nesten har oppnådd en doktorgrad vil passe barn.»

Smerten skar gjennom brystet, og hun så for seg ansiktet til Gerald og minnene om hvorfor hun hadde lagt livet i Atlanta bak seg og flyttet tilbake til Illinois.

«Jeg har alltid vært glad i barn. Jeg satt barnevakt for nabobarna fra jeg var tretten. Da jeg var ferdig med high school, var jeg sikker på at jeg ville jobbe med barn på en eller annen måte.»

Ivy slappet litt av, og selvtilliten økte mens hun snakket. Nå var hun på trygg grunn.

«Gode barnepiker er viktige for samfunnet», avsluttet hun. «Vi hjelper små barn til å bli intelligente, harmoniske mennesker som bidrar til fellesskapet.»

Jake var den første som sa noe. «Det høres ut som du vet hva du snakker om. Enten babyen er din eller ikke, Desmond, så vil hun være i gode hender.»

«Jeg er enig i at du har en imponerende utdannelse. Men det er nettopp det som forundrer meg. Hvorfor sluttet du like før du oppnådde en doktorgrad? Det må ligge noe mer bak her.»

Ivy så ned. Hun hadde sine grunner, og de var private. Hun hadde lyst til å si det. Men spørsmålet var legitimt, og hun trengte denne jobben. Hun så fra Desmond til Mona. Den eldre kvinnen så på henne med medfølelse i blikket.

«Jeg … opplevde nylig en tragedie», sa hun lavt. «Jeg var forlovet. Forloveden min … døde.»

Hun hørte de medfølende kommentarene, men det suste i ørene. Hun klarte å gi dem litt mer informasjon, og så kom intervjuet tilbake på sporet igjen. Så lenge samtalen dreide seg om jobben, og ikke hennes avdøde forlovede, de sørgende foreldrene hans eller denne uimotståelige mannen, skulle hun klare det.

